CELEX: 32019R0361
Language: da
Date: 2018-12-13 00:00:00
Title: Kommissionens delegerede forordning (EU) 2019/361 af 13. december 2018 om ændring af delegeret forordning (EU) nr. 151/2013 for så vidt angår adgang til data, som opbevares i transaktionsregistre (EØS-relevant tekst.)

22.3.2019   
               
               
                  DA
               
               
                  Den Europæiske Unions Tidende
               
               
                  L 81/69
               
            
         KOMMISSIONENS DELEGEREDE FORORDNING (EU) 2019/361
         af 13. december 2018
         om ændring af delegeret forordning (EU) nr. 151/2013 for så vidt angår adgang til data, som opbevares i transaktionsregistre
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 81, stk. 5, og
         ud fra følgende betragtninger:
         
                     (1)
                  
                  
                     Ved artikel 32, stk. 3, i Europa-Parlamentets og Rådets forordning (EU) 2015/2365 (2) ændres artikel 81, stk. 3, i forordning (EU) nr. 648/2012 ved at tilføje en række enheder til listen over de enheder, for hvilke et transaktionsregister skal gøre oplysninger om derivater tilgængelige, for at disse enheder kan opfylde deres forpligtelser og mandater. Disse enheder bør derfor også indgå i Kommissionens delegerede forordning (EU) nr. 151/2013 (3) med en præcisering af de oplysninger og den adgang til oplysninger om derivater, der skal gives. Det er derfor afgørende, at transaktionsregistre kan identificere de berørte modparter og transaktioner præcist. Den adgang, som transaktionsregistre giver, bør omfatte adgang til oplysninger om transaktionsdata vedrørende derivataftaler indgået af en modpart, uanset om den pågældende modpart er et moderselskab eller et datterselskab af en anden virksomhed, forudsat at den påkrævede adgang vedrører oplysninger, som er nødvendige for at opfylde den relevante enheds forpligtelser og mandater.
                  
               
                     (2)
                  
                  
                     Mange af de enheder, der er opført i artikel 81, stk. 3, i forordning (EU) nr. 648/2012, har adskillige og forskellige forpligtelser og mandater. For at undgå, at transaktionsregistre løbende skal tjekke, under hvilket mandat eller for hvilket specifikt behov en enhed anmoder om adgang, og således undgå, at de pågældende transaktionsregistre pålægges unødvendige administrative byrder, bør transaktionsregistrene kunne give de enkelte enheder ét enkelt adgangspunkt, som bør omfatte de enkelte enheders forpligtelser og mandater.
                  
               
                     (3)
                  
                  
                     Adgang for de enheder, der er opført i artikel 81, stk. 3, i forordning (EU) nr. 648/2012, til samtlige oplysninger om derivater, herunder oplysninger om derivater, som transaktionsregistret ikke har accepteret, og oplysninger, efter at der er foretaget en afstemning af derivater som omhandlet i artikel 19 i Kommissionens delegerede forordning (EU) nr. 150/2013 (4), er af største betydning for at sikre, at disse enheder kan opfylde deres forpligtelser og mandater.
                  
               
                     (4)
                  
                  
                     Nogle af de enheder, der er opført i artikel 81, stk. 3, i forordning (EU) nr. 648/2012, er ansvarlige for at overvåge systemiske risici for den finansielle stabilitet. For at de pågældende enheder kan varetage deres opgaver på behørig vis, skal de have adgang til den bredest mulige vifte af markedsdeltagere og markedspladser og til de mest omfattende og detaljerede oplysninger om derivater, der er til rådighed inden for deres ansvarsområde, som alt efter den berørte enhed kan være en medlemsstat, euroområdet eller Unionen.
                  
               
                     (5)
                  
                  
                     På grund af forbindelserne mellem derivater og den monetære politik bør medlemmer af Det Europæiske System af Centralbanker (ESCB) som omhandlet i artikel 81, stk. 3, litra g), i forordning (EU) nr. 648/2012 have adgang til samtlige positionsdata om derivater udtrykt i den valuta, som det pågældende ESCB-medlem har udstedt. Positionsdata bør omfatte derivatdata aggregeret efter kriterier, herunder det underliggende aktiv, produkt og forfald for de enkelte modparter.
                  
               
                     (6)
                  
                  
                     Den Europæiske Banktilsynsmyndighed (EBA), Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) og Det Europæiske Udvalg for Systemiske Risici (ESRB) er en del af Det Europæiske Finanstilsynssystem og har, for så vidt angår finansiel stabilitet og systemiske risici, mandater og forpligtelser, som i høj grad ligner ESMA's. Det er derfor vigtigt, at de pågældende myndigheder i stil med ESMA har adgang til samtlige transaktionsdata om derivater.
                  
               
                     (7)
                  
                  
                     Ved Rådets forordning (EU) nr. 1024/2013 (5) blev der oprettet en fælles tilsynsmekanisme. Transaktionsregistre bør derfor sikre, at Den Europæiske Centralbank (ECB) har adgang til alle transaktionsdata om derivataftaler indgået af modparter, som inden for den fælles tilsynsmekanisme er omfattet af ECB's tilsyn i henhold til forordning (EU) nr. 1024/2013.
                  
               
                     (8)
                  
                  
                     I henhold til Europa-Parlamentets og Rådets direktiv 2014/59/EU (6) skal afviklingsmyndigheder gives effektive aktionsmidler i forhold til de enheder, der er omhandlet i det pågældende direktivs artikel 1, stk. 1, for at forhindre afsmitning. De enkelte afviklingsmyndigheder bør derfor have adgang til transaktionsdata om derivater, som de pågældende enheder har indberettet.
                  
               
                     (9)
                  
                  
                     I henhold til Europa-Parlamentets og Rådets forordning (EU) nr. 806/2014 (7) har Den Fælles Afviklingsinstans ansvaret for, at den fælles afviklingsmekanisme fungerer effektivt og konsekvent, bl.a. ved at udarbejde afviklingsplanerne for de enheder, der er omhandlet i den pågældende forordnings artikel 2. For at gøre det muligt for Den Fælles Afviklingsinstans at udarbejde de pågældende afviklingsplaner bør transaktionsregistre give Afviklingsinstansen adgang til transaktionsdataene om derivataftaler indgået af modparter, som er omfattet af forordning (EU) nr. 806/2014.
                  
               
                     (10)
                  
                  
                     For at gøre det muligt for de myndigheder, der er omhandlet i artikel 81, stk. 3, litra o) og p), i forordning (EU) nr. 648/2012, at opfylde deres forpligtelser og mandater, bør de have adgang til data indberettet af modparter, som er omfattet af deres forpligtelser og mandater.
                  
               
                     (11)
                  
                  
                     Denne forordning er baseret på ESMA's udkast til reguleringsmæssige tekniske standarder, som er forelagt Kommissionen.
                  
               
                     (12)
                  
                  
                     ESMA har hørt de relevante myndigheder og medlemmerne af ESCB, inden de forelagde det udkast til reguleringsmæssige tekniske standarder, som ligger til grund for denne forordning. ESMA har også foretaget åbne offentlige høringer, analyseret de potentielle relaterede omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (8), om en udtalelse.
                  
               
                     (13)
                  
                  
                     Delegeret forordning (EU) nr. 151/2013 bør derfor ændres —
                  
               VEDTAGET DENNE FORORDNING:
         
            Artikel 1
            Artikel 2 i delegeret forordning (EU) nr. 151/2013 affattes således:
            
               
                  »Artikel 2
                  Adgang til oplysninger om derivater i overensstemmelse med de enkelte berørte myndigheders forpligtelser og mandat
                  
                     1.   Transaktionsregistre skal sikre, at oplysningerne om transaktionsdata vedrørende derivater, som er gjort tilgængelige for de enheder, der er opført i artikel 81, stk. 3, i forordning (EU) nr. 648/2012 i overensstemmelse med stk. 3-17 i denne artikel, omfatter følgende oplysninger:
                     
                                 a)
                              
                              
                                 indberetningerne af derivater indgivet i overensstemmelse med tabel 1 og 2 i bilaget til delegeret forordning (EU) nr. 148/2013 (*1), herunder den seneste handel med de derivater, der ikke er forfaldet, eller som ikke har været genstand for en indberetning af handlingstypen »Error« (fejl), »Termination/Early termination« (afvikling/tidlig afvikling), »Compression« (komprimering) eller »Position component« (positionskomponent) som omhandlet i felt 93 i tabel 2 i bilaget til delegeret forordning (EU) nr. 148/2013
                              
                           
                                 b)
                              
                              
                                 de relevante oplysninger om indberetninger af derivater, som transaktionsregistret har afvist, herunder alle indberetninger af derivater, som blev afvist i løbet af den foregående arbejdsdag, og begrundelserne for afvisningen heraf
                              
                           
                                 c)
                              
                              
                                 afstemningsstatus for alle indberettede derivater, som transaktionsregistret har gjort til genstand for afstemningsprocessen i overensstemmelse med artikel 19 i delegeret forordning (EU) nr. 150/2013.
                              
                           
                  
                     2.   Transaktionsregistre skal give de enheder, som har adskillige forpligtelser eller mandater i henhold til artikel 81, stk. 3, i forordning (EU) nr. 648/2012, ét enkelt adgangspunkt til de derivater, som er omfattet af de pågældende forpligtelser og mandater.
                  
                  
                     3.   Transaktionsregistre skal give ESMA adgang til alle transaktionsdata om derivater, således at ESMA kan udøve sine beføjelser i overensstemmelse med myndighedens forpligtelser og mandater.
                  
                  
                     4.   Transaktionsregistre skal give Den Europæiske Banktilsynsmyndighed (EBA), Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) og Det Europæiske System af Centralbanker (ESCB) adgang til alle transaktionsdata om derivater.
                  
                  
                     5.   Transaktionsregistre skal give Agenturet for Samarbejde mellem Energireguleringsmyndigheder (ACER) adgang til alle transaktionsdata om derivater, hvis det underliggende aktiv er energi.
                  
                  
                     6.   Transaktionsregistre skal give myndigheder, som fører tilsyn med markedspladser, adgang til alle transaktionsdata om derivater, som gennemføres på de pågældende markedspladser.
                  
                  
                     7.   Transaktionsregistre skal give tilsynsmyndigheder udpeget i henhold til artikel 4 i direktiv 2004/25/EF adgang til alle transaktionsdata om derivater, hvis det underliggende aktiv er et værdipapir udstedt af et selskab, som opfylder en eller flere af følgende betingelser:
                     
                                 a)
                              
                              
                                 selskabet er optaget til handel på et reguleret marked, der er etableret inden for den pågældende myndigheds medlemsstat, og overtagelsestilbuddene for det pågældende selskabs værdipapirer er omfattet af den pågældende myndigheds tilsynsmæssige forpligtelser og mandater
                              
                           
                                 b)
                              
                              
                                 selskabet har sit vedtægtsmæssige hjemsted eller hovedkontor i den pågældende myndigheds medlemsstat, og overtagelsestilbuddene for det pågældende selskabs værdipapirer er omfattet af den pågældende myndigheds tilsynsforpligtelser og mandater
                              
                           
                                 c)
                              
                              
                                 selskabet er en tilbudsgiver som defineret i artikel 2, stk. 1, litra c), i direktiv 2004/25/EF for selskaber som omhandlet i litra a) eller b), og den modydelse, det tilbyder, omfatter værdipapirer.
                              
                           
                  
                     8.   Transaktionsregistre skal give myndigheder opført i artikel 81, stk. 3, litra j), i forordning (EU) nr. 648/2012 adgang til alle transaktionsdata om derivater, der vedrører markeder, aftaler, underliggende aktiver, benchmarks og modparter, som er omfattet af den pågældende myndigheds tilsynsmæssige forpligtelser og mandater.
                  
                  
                     9.   Transaktionsregistre skal give et medlem af ESCB, hvis medlemsstats valuta er euroen, adgang til:
                     
                                 a)
                              
                              
                                 alle transaktionsdata om derivater, hvis derivatets referenceenhed er etableret i det pågældende ESCB-medlems medlemsstat eller i en medlemsstat, hvis valuta er euroen, og er omfattet af medlemmets kompetenceområde i henhold til det pågældende medlems tilsynsmæssige forpligtelser og mandater, eller hvis referenceforpligtelsen er statsobligationer fra det pågældende ESCB-medlems medlemsstat eller fra en medlemsstat, hvis valuta er euroen
                              
                           
                                 b)
                              
                              
                                 positionsdata for derivataftaler i euro.
                              
                           
                  
                     10.   Transaktionsregistre skal give en myndighed, der er opført i artikel 81, stk. 3, i forordning (EU) nr. 648/2012, som overvåger systemiske risici for den finansielle stabilitet, og hvis medlemsstats valuta er euroen, adgang til alle transaktionsdata om derivataftaler, som er indgået på markedspladser, eller af CCP'er og modparter, som er omfattet af den pågældende myndigheds forpligtelser og mandater ved overvågning af systemiske risici for den finansielle stabilitet i euroområdet.
                  
                  
                     11.   Transaktionsregistre skal give et medlem af ESCB, hvis medlemsstats valuta ikke er euroen, adgang til:
                     
                                 a)
                              
                              
                                 alle transaktionsdata om derivater, hvis derivatets referenceenhed er etableret i det pågældende ESCB-medlems medlemsstat og er omfattet af medlemmets kompetenceområde i henhold til det pågældende medlems tilsynsmæssige forpligtelser og mandater, eller hvis referenceforpligtelsen er statsobligationer fra det pågældende ESCB-medlems medlemsstat
                              
                           
                                 b)
                              
                              
                                 positionsdata om derivater i den valuta, som det pågældende ESCB-medlem har udstedt.
                              
                           
                  
                     12.   Transaktionsregistre skal give myndigheder, der er opført i artikel 81, stk. 3, i forordning (EU) nr. 648/2012, som overvåger systemiske risici for den finansielle stabilitet, og hvis medlemsstats valuta ikke er euroen, adgang til alle transaktionsdata om derivataftaler, som er indgået på markedspladser eller af CCP'er og modparter, som er omfattet af den pågældende myndigheds forpligtelser og mandater ved overvågning af systemiske risici for den finansielle stabilitet i en medlemsstat, hvis valuta ikke er euroen.
                  
                  
                     13.   Transaktionsregistre skal give ECB, når banken varetager sine opgaver inden for den fælles tilsynsmekanisme i henhold til Rådets forordning (EU) nr. 1024/2013, adgang til alle transaktionsdata om derivataftaler indgået af modparter, som inden for den fælles tilsynsmekanisme er omfattet af ECB's tilsyn i henhold til Rådets forordning (EU) nr. 1024/2013 (*2).
                  
                  
                     14.   Transaktionsregistre skal give kompetente myndigheder opført i artikel 81, stk. 3, litra o) og p), i forordning (EU) nr. 648/2012 adgang til alle transaktionsdata om derivataftaler indgået af alle modparter, som er omfattet af den pågældende myndigheds forpligtelser og mandater.
                  
                  
                     15.   Transaktionsregistre skal give afviklingsmyndigheder som omhandlet i artikel 81, stk. 3, litra m), i forordning (EU) nr. 648/2012 adgang til alle transaktionsdata om derivataftaler indgået af modparter, som er omfattet af den pågældende myndigheds forpligtelser og mandater.
                  
                  
                     16.   Transaktionsregistre skal give Den Fælles Afviklingsinstans adgang til alle transaktionsdata om derivataftaler indgået af modparter, som er omfattet af forordning (EU) nr. 806/2014.
                  
                  
                     17.   Transaktionsregistre skal give myndigheder, der fører tilsyn med en central modpart (CCP), og det relevante medlem af Det Europæiske System af Centralbanker (ESCB), som fører tilsyn med den pågældende CCP, hvis det er relevant, adgang til alle transaktionsdata om derivater, som den pågældende CCP har clearet.
                  
               
            
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. december 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 201 af 27.7.2012, s. 1.
         
            (2)  Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012 (EUT L 337 af 23.12.2015, s. 1).
         
            (3)  Kommissionens delegerede forordning (EU) nr. 151/2013 af 19. december 2012 om udbygning af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår reguleringsmæssige tekniske standarder for de data, som transaktionsregistre skal offentliggøre og give adgang til, og operationelle standarder for aggregering, sammenligning og adgang til data (EUT L 52 af 23.2.2013, s. 33).
         
            (4)  Kommissionens delegerede forordning (EU) nr. 150/2013 af 19. december 2012 om udbygning af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår reguleringsmæssige tekniske standarder for de oplysninger, som transaktionsregistre skal afgive ved ansøgning om registrering (EUT L 52 af 23.2.2013, s. 25).
         
            (5)  Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63).
         
            (6)  Europa-Parlamentets og Rådets direktiv 2014/59/EU af 15. maj 2014 om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (EUT L 173 af 12.6.2014, s. 190).
         
            (7)  Europa-Parlamentets og Rådets forordning (EU) nr. 806/2014 af 15. juli 2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (EUT L 225 af 30.7.2014, s. 1).
         
            (8)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).